BESZÁMOLÓ A JÁTÉKVÁR ÓVODA ÉS BÖLCSŐDÉBEN 

FOLYÓ NEVELŐ MUNKÁRÓL

2012/2013-es nevelési év
Martfű Város Önkormányzata 2012 júniusában tárgyalta és fogadta el Martfű város óvodáiban és bölcsődéjében folyó nevelő-oktató munkáról szóló vezetői beszámolót.  Beszámolómban a 2012/2013-es nevelési év adatait és elvégzett feladatait kívánom bemutatni.

Az óvodai és bölcsődei nevelő munka szervezésének szabályait az 1992. évi XXXIII. tv. a közalkalmazottak jogállásáról, az 1993. évi LXXIX. tv. a Közoktatásról, a 2011. évi CXC. tv. a nemzeti köznevelésről, az 1997. évi XXXI. tv. a gyermekek védelméről és a gyámügyi igazgatásról, valamint az e törvényekhez kapcsolódó kormány, és miniszteri rendeletek szabályozzák, és egyben meghatározzák a jövő nevelési irányát.

A Játékvár Óvoda és Bölcsőde többcélú intézmény (közoktatási, szociális), négy óvodából és egy bölcsődéből tevődik össze. Önállóan működő költségvetési szerv. 
Az intézmény fenntartási és működési költségeit a naptári évre összeállított költségvetésben irányozza elő, amelyet az Önkormányzat Képviselő-testülete hagy jóvá, gazdasági feladatait Martfű Város Önkormányzatának Polgármesteri Hivatala az intézménnyel kötött megállapodás alapján látja el. 
1. Az intézmény tárgyi és személyi feltételei

1.1. Tárgyi feltételei:

Az intézmény épületei:

Munkácsy úti Óvoda    
3 csoportos    75 férőhelyes

Május 1 úti Óvoda        
2 csoportos    40 férőhelyes


Kossuth úti Óvoda        
3 csoportos    75 férőhelyes
Mezőhéki Tagóvoda

1 csoportos    20 férőhelyes
Bölcsőde                        
3 csoportos    34 férőhelyes   
A vizsgált időszakban csoportcsökkentésre, összevonásra nem került sor, ebben a nevelési évben is 9 óvodai és 3 bölcsődei csoportot indíthattunk. 
Minden évben az intézmény költségvetésében biztosított minimális karbantartást tudjuk az épületeken elvégezni. Ezeket a karbantartási feladatokat a Műszaki Iroda Településellátó Szervezetével egyeztetve végezzük el, (fűnyírás, nyári meszelések, karbantartási feladatok) ezáltal biztosított az intézmény alapvető működése.
A 2012/2013-as nevelési évben a tisztasági festéseken kívül kisebb karbantartási, felújítási munkákat illetve a Május 1. úti Tagóvodában a tető felújítását kell elvégezni. A változó, sokszor szélsőséges időjárásnak köszönhetően az épület állaga sokat romlott, a szárazság miatt a csoportszobák, illetve több kiszolgáló helyiség falai megrepedeztek, a téli, tavaszi hónapokban hullott nagy mennyiségű csapadék tovább rontotta a tetőzetet, így több helyen beázások keletkeztek

A kárról a biztosító felé bejelentéssel éltünk, a kárfelmérés megtörtént, jelenleg várjuk igényünk elbírálását.

Az év közben elvégzett apróbb karbantartási munkálatok mellett a nyári szünetre a következő munkálatok elvégzését tervezzük:
Munkácsy úti Óvoda:
· csoportszobák, egyéb helyiségek falának mennyezetének javítása, festése

· kisebb vízszerelési és asztalos munkák elvégzése

· gyermekmosdó egy részének csempézése

· kerítés javítása, aknafedél cseréje, lépcsők burkolatának javítása, udvari játékok javítása

Kossuth úti Tagóvoda:

· csoportszobák, egyéb helyiségek falának mennyezetének javítása, festése

· ételfogadóban egy rész lambériázása

· tornatermi rész tetejének átvizsgálása beázás miatt

· szennyvízelvezetés megoldása a folyamatos dugulások miatt

Május 1. úti Tagóvoda:

· az óvoda tetőszerkezetének javítása, cserepek cseréje, munkálatok utáni helyreállítás

· csoportszobák teljes festése, illetve egyéb helyiségek javítása, festése, tisztasági meszelések, mennyezet javítása

· három db bejárati ajtó csiszolása, festése (ÁNTSZ követelmény)

· járdák és az épület lábazatának javítása

· kapuk javítása

Bölcsőde:

· tisztasági meszelések,

· ajtók, kapuk festése (15 db)

· kisebb asztalos, lakatos munkák elvégzése
· csempék pótlása
· udvari mozgásfejlesztők javítása

· játszóudvar betonterületének javítása

Ezen kívül folyamatosan végeztetjük az előírt elektromos és gázüzemű berendezések felülvizsgálatát.

Az intézményben folyó neveléshez, illetve működéshez a költségvetésünkből, pályázatokból, szülői, illetve alapítványi támogatásból az alábbi eszközök beszerzését sikerült megvalósítani: 

· Szobai játékeszközök vásárlása óvodában, bölcsődében 
· Tornaeszközök vásárlása
· Szükséges textíliák beszerzése, cseréje a Kossuth úti Tagóvodában

· Bútorok vásárlása, felújítása (gyermekasztalok, bölcsődei fektetők cseréje, irodai székek cseréje) 
· Konyhai edények beszerzése (főzőedények, tányérok, bögrék, poharak, egyéb kiegészítők) 
· Berendezések vásárlása 

· Informatikai eszközök vásárlása

· A vizuális neveléshez a Martfű Városi Művelődési Központ által benyújtott kreatív pályázatból nagyon sok eszközt, különleges anyagokat szereztünk be.
A Portyázó Porontyok Alapítvány a 2012/2013-es nevelési évben 1.350.000 Ft- al támogatta eszközbeszerzéseinket, 500.000 Ft- al különböző programjainkat, kirándulásainkat.
A közegészségügyi előírásokat betartjuk, nagy hangsúlyt fektetve erre, hiszen a kisgyermekekkel foglalkozó intézmények különösen veszélyeztetettek a fertőző betegségek szempontjából. 
Az óvodákban és a bölcsődében is megtörténtek és folyamatosan végzik a gyermekorvosok és a védőnők a szűrő, ellenőrző és tisztasági vizsgálatokat. 
Ebben az évben az önkormányzat támogatásával és finanszírozásával megszerveztük az iskolába lépő gyermekek lisztérzékenységi szűrővizsgálatát, melyet a gyermekorvos és a védőnő végzett el. Öröm, hogy minden kisgyermeknél negatív lett a teszt eredménye.
Folyamatos a kapcsolatunk a békéscsabai PRIMA-PROTETIKA Kft-vel, akik szakorvos bevonásával ortopédiai szűrővizsgálatot végeznek a bölcsődés, óvodás (Martfű és Mezőhék) gyermekek számára és lehetőség volt olcsó támogatott gyermekcipők készíttetésére.
Ezeket a szűrővizsgálatokat a következő években is szeretnénk folytatni a gyermekek egészségmegőrzése, betegségmegelőzése érdekében, de változik a helyszín, hiszen a jogszabály módosulás miatt erre az egészségügyi központban lesz lehetőség és sajnálatos, hogy a TB. Finanszírozás csökkenése miatt jelentősen megnőtt a gyermekcipők ára. Feladatunk lesz, hogy a szociálisan rászorult szülőknek az önkormányzattal közösen tudjunk segíteni.  
Az ÁNTSZ a bölcsődében és az óvodákban is ellenőrzött és nem tárt fel jelentős közegészségügyi hiányosságokat, viszont az egész intézményben sürgősen korszerűsíteni kell a HACCP programot, a jelenlegi előírásoknak megfelelően. Pótolnunk kell kisebb higiéniai eszközöket, melynek megkeressük a fedezetét a költségvetésünkben.

A gyermekétkeztetést az óvodában és a bölcsődében is a Gyermekjóléti és Szociális Szolgáltató Központ által működtetett önkormányzati konyha biztosítja. Várható, hogy kormányzati jogszabály születik a gyermekélelmezés minőségi javítására, amelyben kötelező jelleggel kap hangsúlyt az egészséges étkeztetés biztosítása. Az óvodákba kiszállítással történik a háromszori étkezés biztosítása, a tálalókonyhák közbeiktatásával. Következő évben nagyobb hangsúlyt szeretnénk helyezni a rendszeres tapasztalatcserére, a racionális, korosztályos étlap kialakítása érdekében. 
A bölcsődei étkeztetést 2011. július 1-től látja el a konyha. A gyermekek érdekeit és a higiéniás követelményeket figyelembe véve a bölcsődében befejező konyha működik megfelelő személyzettel és tárgyi feltétellel. A kapcsolattartás napi szintű, a feladatellátás színvonala jó.
Az intézmény minden dolgozója nagy felelősséget érez az intézmény eszközeiért, védik, pótolják azokat. Óvónőink, gondozónőink kreativitását és ügyességét dicsérik a szépen dekorált csoportszobák, egyéb helyiségek. Igyekszünk saját magunk elkészíteni azokat az eszközöket, amelyeket a nevelőmunkánk során használunk, ezzel is költségmegtakarítást érünk el.

Összességében megállapíthatjuk, hogy az előző évekhez képest intézményünk eszközbeszerzése, tárgyi feltételeinek biztosítása nagymértékben javult, hiszen olyan feladatokat tudtunk ebben az évben megvalósítani, amelyet már évek óta tervezünk a költségvetésben. A tavalyi beszámolóban feltüntetett beszerzési feladatainkat teljesen vagy részben meg tudtuk valósítani. Köszönjük az önkormányzatnak és az alapítványnak.
· További feladataink:
· A következő években folyamatosan vizsgálni kell a gyermeklétszámoknak és a feladatellátásnak megfelelő épületek biztosítását. Ez az intézmény további átszervezését is vonhatja maga után.

· Az óvodáknál a nyári szünetben meg kell szervezni a Május 1 úti Tagóvodában és a Munkácsy úti Óvodában a gyermekek nyári ellátását, (2013. június 17-től – augusztus 24-ig) valamint a nagytakarítási, szükséges karbantartási, javítási feladatok elvégzését, közcélú munkások bevonásával.
· Tervet kell készíteni az óvodák és a bölcsőde játszóudvarának, szabadtéri játszóeszközeinek fejlesztésére, felújítására, mert évek óta nem megoldott a jogszabályoknak való működtetésük. Ez egy több éves folyamat lesz. Feladatunk, hogy a következő évi beszámolóhoz 3-5 éves tervet készítsünk el, amelynek megvalósítására a forrásoldal megkeresése lesz a legnehezebb feladat. 

· Szeretnénk megkeresni a szelektív hulladékgyűjtés megvalósításának lehetőségét, kidolgozni a rendszerét.

· A Munkácsy úti Óvodában folytatni kell a gyermekbútorok felújítását (gyermek székek) 

· Szükség van az óvodai étkeztetéshez kapcsolódó eszközök, az elhasználódott textíliák folyamatos pótlására.
· Feladatunk az intézmény (bölcsőde, óvoda) játékállományának folyamatos cseréje, frissítése. 

· Következő évek feladata, az intézmény járdáinak, betonozott felületeinek felújítása, csúszásmentes teraszok, feljárók kialakítása, az akadálymentesítés megvalósítása.

· Folyamatosan figyelnünk kell a pályázati lehetőségeket az óvoda eszközeinek, berendezéseinek, udvari játékeszközeinek fejlesztésére.

1.2. Személyi feltételek alakulása

Az alkalmazotti közösségről:

Az intézményünkben dolgozó óvónők, gondozónők, dajkák és a kisegítő munkát végzők tudatosan, szakszerűen és magas színvonalon látják el munkájukat. Munkavégzésükre a gyermekközpontúság, a gyermeki személyiség tiszteletben tartása, a tenni akarás a jellemző. Ezért munkaidejükön túl (minden ellenszolgáltatás nélkül) sokat áldoznak szabadidejükből is, hogy a gyermekek személyiségfejlesztése minél teljesebb legyen (mozi, színházlátogatások, kirándulások, közös programok szervezése szülőkkel, gyerekekkel stb., vagy csak éppen azért, mert a csoport tervezett feladatai ezt megkívánják). 

A 2012/2013-es nevelési évben a törzsállomány mellett, közcélú dolgozók és önkéntesek is részt vettek és vesznek a feladatok ellátásában. Ezek a dolgozók többségében 6 órában dolgoztak nálunk, szükség is volt a munkájukra, jelenleg 6 fő végzi munkáját intézményünkben. Sajnálatos, hogy bérezésük elmarad az általános minimálbértől, hiszen többségük szívvel, lélekkel látja el a feladatait.

Felnőtt önkéntesek a segély megállapításához szükséges munkaviszony megszerzése érdekében jelentkeztek intézményünkben és tisztességesen ellátták a rájuk bízott munkát.

Új elemként épült be ebben a nevelési évben a közösségi szolgálatra jelentkező középiskolás fiatalok fogadása. A martfűi Damjanich János Szakképző Iskola Gimnázium és Kollégiummal valamint a Hajnóczy József Gimnázium és Humán Szakközépiskola és Kollégiummal együttműködési megállapodást kötöttünk. A martfűi iskolából mindhárom óvodai intézménybe folyamatosan érkeznek a gyermekek a kapcsolattartóval egyeztetett munkára és időpontra a megfelelő szabályok szerint. A diákok igyekeznek pontos, precíz munkát végezni és ezzel segíteni az óvodai munkálatokat.

Segítettük a martfűiket dajka szakvégzettség megszerzésében, 4 főnek biztosítottuk a gyakorlati helyet. A visszajelzések alapján a képzési központok elismeréssel szóltak a tudatosan szervezett felkészítő munkánkról. 

Három éve van lehetőségünk Martfű Város Pedagógiai Díjára óvodapedagógust jelölni. A díjazottak magas színvonalú szakmai munkájának elismerése, egyben közösségünk szakmai munkájának erkölcsi elismerését is jelenti, melyet köszönünk a város vezetésének.

Sajnos a dolgozók béremelése az állami központi keretből nem biztosított 2007 óta. Ebben a nevelési évben 3 alkalommal (december, március, június) lehetőségünk volt, a többletmunkát, minőségi feladatellátást elismerni az alkalmazottak nagy örömére. A dolgozók érzik, hogy az önkormányzat átérzi helyzetüket, értékeli munkájukat és segíti megélhetésüket.
2012/2013. nevelési év személyi állománya és iskolai végzettsége 

	
	Létszám
	Főiskolát végzett
	Felsőfokú

Szakmai végzettség
	Szakközép
	Dajkakép-ző szakm.
	Szakmunk.

(szakács)

	Óvónő
	19 fő
	18 fő
	
	     1 fő
	
	

	Dajka
	9 fő
	
	
	1 fő
	 8 fő
	

	Konyhás
	1 fő
	
	
	1 fő
	
	

	Óvodatitkár.
	1 fő
	
	1 fő
	
	
	

	Gondozónők
	7 fő
	 2 fő
	 5 fő
	
	
	

	Bölcsődei ügyintéző
	 1 fő
	
	
	1 fő
	
	

	Szakács
	1 fő
	
	
	
	
	1 fő

	Konyhalány
	1 fő
	
	
	
	
	1 fő

	Mosó-takarító
	1 fő
	
	
	
	1 fő
	

	Összesen:
	41 fő*
	20 fő
	6 fő
	4 fő
	9 fő
	2 fő



* 38 fő Martfű, 3 fő Mezőhék

2012. november 1-től visszakerült bölcsődei szakfeladatra 1 fő szakács, 1 fő konyhalány és 1 fő mosó-takarító a TESZ állományából. 
Továbbképzések:
A nevelőtestület minden évben elfogadja az intézmény rövid távú továbbképzési tervét (óvodában, bölcsődében egyaránt). 
A Továbbképzési Szabályzatnak megfelelően a nevelési év végére 2012. augusztus 31.-én elkészült a 2011/2012 év Beiskolázási tervének értékelése.
A tervezett akkreditált képzések egy kivételével mind megvalósultak, az elmaradt képzést nem indították.
Megvalósult képzéseink:

Szakvizsga:

· BME közoktatás vezető és Pedagógus szakvizsga – 1 fő végzett
· Fejlesztő óvodapedagógus – 1. évet elvégezte

Akkreditált továbbképzés:

· Környezeti nevelés: „Földön, vízben, levegőben” – 2 fő végzett

· Környezeti nevelés: „Rajtunk is múlik” – 2 fő végzett

· Idegen nyelvi és informatikai kompetenciák fejlesztése – 5 fő végzett
Konferencia:
· Óvodai szakmai konferenciák – 12 fő vett részt

A személyes gondoskodást végző személyek öt éves ciklusokban vesznek részt a továbbképzéseken. A gondozónőknek 60-, a vezetőnek 80 pontot kell teljesíteni. A továbbképzési év januártól – decemberig tart. Ebben a nevelési évben 2 fő személyiségfejlesztő tréningen vett részt, következő nevelési évre is 2 fő továbbképzése tervezett. 2012-ben 2 fő teljesítette továbbképzési kötelezettségét, ezért 2013 első negyedévében megkapták egy havi járandóságukat.
Egy, kisgyermeknevelő képesítéssel rendelkező kolleganőnk, főiskolai szinten fejleszti tovább tudását.

Intézményünk vezetése igyekszik biztosítani a törvény által kötelező mennyiségű akkreditált képzéseken való részvételt. 
 Az állami normatív hozzájárulás ebben az esztendőben teljesen megszűnt, azonban a továbbképzési kötelezettség megmaradt mind az óvodában, mind a bölcsődében. A képzések megvalósításához a költségvetésünkben lévő forrásokon kívül pályázati lehetőségeket vettünk és veszünk igénybe. 
Idegen nyelvi és informatikai kompetenciák fejlesztése 10 fő (informatikai és angol nyelv) Ezeken a képzéseken óvónők, gondozónők, egyéb alkalmazottak vettek és vesznek részt.
A gyermekközösségekről: 

Óvodában:

Az 2012/2013-as nevelési évben Martfűn 8 óvodai csoport működött hagyományos koronkénti elosztásban, illetve részben vegyes szervezésben, Mezőhéken egy vegyes szervezésű óvodai csoporttal láttuk el a feladatot. Az óvodák feltöltöttségének változását a következő táblázat mutatja be.
Gyermekek kor szerinti megoszlása:

	
	2012.10.01.
	2013.05.31.

	Kiscsoportos korú:
	      /Statisztikai adat/
	      /Óvodai nyilvántartás/

	Munkácsy 
	  24 fő
	  26 fő

	Kossuth
	  19 fő
	  20 fő

	Május 1 
	  10 fő
	  13 fő

	Összesen:
	  53 fő
	  59 fő

	Középsős korú:
	
	

	Munkácsy 
	  24 fő
	  24 fő

	Kossuth út
	  19 fő
	  19 fő

	Május 1 
	    9 fő
	    9 fő

	Összesen:
	  52 fő
	  52 fő

	Nagycsoportos:
	
	


	Munkácsy 
	  24 fő
	  24 fő

	Kossuth
	  22 fő
	  23 fő

	Május 1.
	  23 fő
	  23 fő

	Összesen:   
	  69 fő
	  70 fő

	Martfű összesen:
	174 fő
	181 fő

	Mezőhék
	  12 fő
	  10 fő

	Mindösszesen:
	186 fő
	191 fő


A 2012/2013-as nevelési évben az október 1-jei statisztika alapján a martfűi óvodákba 174, a mezőhéki óvodába 12 gyermek járt. Ebben a nevelési évben tovább csökkent a gyermeklétszám.  Az átlagos csoportlétszám 21,4 főről 20,6 főre csökkent mely valójában 7 fő csökkenést jelent. A létszám megfelel a törvényi előírásoknak, de a normatív csoportfinanszírozás (2012.12.31-ig) reálértéke csökkent, hiszen évek óta nem változott a számítás alapösszege. 2013.01.01-től megváltozott a köznevelési feladatfinanszírozás számítási módja, mely kedvezőbb finanszírozást biztosít az óvodai feladatfinanszírozásra.

Az év folyamán Martfűn 7 fővel nőtt, Mezőhéken 2 fővel csökkent a létszám. 

Adataink alapján a következő 3 évben lassú, folyamatos gyermeklétszám csökkenéssel lehet számolni.  Eddigi adataink alapján az induló óvodai létszám Martfűn 158 fő, Mezőhéken 11 fő. Az intézmény átlag csoportlétszáma (Mezőhék nélkül) 20 fő körül várható.
A gyermekek egyre több szocializációs gonddal küzdenek, nehezebben alkalmazkodnak társaikhoz, s ez a nagyobb létszámú csoportokban fokozottan jelentkezik problémaként. Ezt a tudatos és türelmes nevelőmunka mellett csak a csoportlétszámok csökkentésével lehet enyhíteni, amelynek viszont finanszírozási korlátai vannak.

A 2012/13-as nevelési évben 61 gyermek (Martfű) + 2 (Mezőhék) gyermeket engedtünk iskolába, a visszamaradt gyermekek száma 10 fő. Ebben az esztendőben kontroll és iskolaérettségi vizsgálaton, pszichológiai vizsgálaton 20 gyermek vett részt. Sajátos nevelési igény megállapítása vagy felülvizsgálata miatt 5 gyermeket irányítottunk a tanulási Képességet Vizsgáló Bizottság elé. Ezeket a vizsgálatokat a szülő beleegyezésével, illetve kérésére végeztettük el. A szülők és a mi szakmai véleményünk alapján, jó a helyben végzett vizsgálat, illetve konzultációs lehetőség az óvónő és a vizsgálatot végzők között. Nagyon nehézkesen működött, illetve megszűnt a pszichológiai tanácsadás, amelyet eddig kistérségi feladatellátásban, majd állami feladatként pszichológiai tanácsadást és logopédiai ellátást is biztosítottunk a gyermekeknek. A pszichológiai tanácsadás szeptembertől 1-2 alkalommal valósult meg, januártól teljesen megszűnt. A pszichológus feladatellátására nagy szükségünk lenne, mert jelenleg nehogy hatékony segítségnyújtásról, de ellátásról sem beszélhetünk. A szülői tanácsadás, illetve a gyermekek megsegítése egyre hangsúlyosabb feladatunk lenne, ezért szükség lenne az intézményben óvodapszichológus alkalmazására. 

A logopédiai foglalkozásokon 41 fő, 30 nagycsoportos gyermek,1 középső csoportos gyermek vett részt. Reméljük, ez segíti a gyermekek írás-olvasás tanulását.
Bölcsődében:

A 2012. évi bölcsődei gyermekfelvétel az intézmény felvételi szabályzata alapján történt. A 34 férőhelyen, 32 kisgyermekkel, 3 csoportban, 2-2 gondozónővel (délelőttös-délutános) végeztük a gondozási, nevelési feladatokat. Év közben az előjegyzésben lévő gyermekek közül (amennyiben a szülő dolgozott) mindenki felvételre került.  Négy kisgyermek év közben lett óvodaérett, ők átkerültek az óvodába. 2013. május 31-én 34gyermek látogatta a bölcsődét.

A gyermeklétszám alakulásáról havi statisztikát vezetünk, mely szerint a kihasználtságunk az év során a beíratott gyerekekhez viszonyítva 100 %-os, a bent lévő gyermekekhez viszonyítva 78 %-os lett.
Csoportelosztás:

2012. szeptember 1.


2013. május 31.
Nagycsoport I.

11 fő




12 fő
Nagycsoport II.

12 fő




12 fő

Nagycsoport III.

  9 fő




10 fő 
Ingyenes étkezésben részesült:
5 fő

Nagycsaládos:



3 fő

Tartósan beteg:


-  fő
Korcsoport szerinti megoszlás:

	
	12-17 hó
Kistipegő
	18-23 hó
Nagytipegő
	24 hó –

Nagycsoport

	2012.09.01.
	2 fő
	5 fő
	25 fő

	2013.05.31.
	1 fő
	6 fő
	27 fő


Nem szerinti megoszlás:

	
	Fiú
	Lány

	2012.09.01.
	14 fő
	18 fő

	2013.05.31. 
	15 fő
	19 fő


A bölcsődei gyermeklétszámok bemutatása a kötelező bölcsődei statisztika alapján készült el. 
2007. január 1-je óta megállapodások alapján, más településekről is fogadunk gyermekeket.   Jelenleg 3 ilyen gyermeket látunk el. 
Szociális szempontból megnőtt a bölcsőde szerepe, egyre több olyan kisgyermeket nevelünk, ahol a bölcsődei ellátással a családok megélhetését segítjük elő. Megfigyelhető, hogy 2013-ban elsősorban 16-19 hónapos gyermekeket íratnak be.

Érdekesség, hogy eddig a szülők elsősorban a GYED letelte után igényelték az intézményi elhelyezést, most már többségében a gyedet is megszakítják, mert a családoknak nagy szüksége van mindkét szülő jövedelmére, hiszen így is komoly anyagi nehézségekkel küzdenek, ezért nagy örömmel fogadták, hogy Martfűn nem került bevezetésre a működéshez kapcsolódó térítési díj.
A bölcsődei felnőtt létszám a minimum szinten megállapított, a feladat színvonalas ellátását nagymértékben segítették a közcélú foglalkoztatottak és az önkéntes segítők.
Megtörtént a 2012/13-as bölcsődei beiratkozás. Eddig 27 szülő kérte az ellátást 2013. szeptember 1-től 4-en pedig előjegyzésbe kerültek.

2. Az óvodák és a bölcsőde szakmai munkája
2.1. Az óvodák szakmai munkája a 2012/2013-as nevelési évben

Óvodáinkban a Játékvár Óvoda és Bölcsőde Helyi Óvodai Nevelési Programja alapján neveljük a gyermekeket. Az intézmény óvodái a helyi nevelési programon belül, két nevelési gyakorlattal működnek, ezzel is erősítve a tagóvodák szakmai autonómiáját, saját arculatának alakítását megőrzését.
Három tagintézményünk – a Munkácsy, a Kossuth úti és a Mezőhéki tagóvoda - a „Játékvár – Vár a játék” című program, - a Május 1 úti tagóvoda az „Óvodai nevelés a művészetek eszközeivel” című program szerint neveli az odajáró gyermekeket. 2009. szeptember 1-vel a Munkácsy és a Kossuth úti Óvodában bevezetésre került a Kompetencia alapú óvodai programcsomag, melyet Martfűn 6 csoportban, Mezőhéken 1 osztatlan csoportban alkalmazunk. A programcsomag elemeit a Május 1. úti Tagóvodában is beépítik a nevelőmunkába.
Munkánkat a „Játékvár” munkaközösség, és a „Bóbita” munkaközösség segítette (az SZMSZ-ben szabályozott feladataik alapján), akik éves munkaterv alapján végezték munkájukat. Tevékenységeikkel, ötleteikkel segítették, hogy minél színvonalasabban valósuljanak meg a programban megfogalmazott célok és feladatok. Ennek érdekében kidolgozták és működtették a belső továbbképzési rendszert, melynek célja, hogy az óvodai nevelési gyakorlatban a játékközpontúság, valamint a zenei nevelés megfelelő hangsúlyt kapjon, fejlődjön az óvónők pedagógiai, módszertani kultúrája. 
Kiemelten foglalkoztunk a 2012/2013-as nevelési évben:

· Legfontosabb feladataink közé tartozott a 2012. szeptember 1-jétől hatályba lépő köznevelési törvény szerinti működés megszervezése. Nehezítette a bevezetést, hogy a végrehajtási rendeletek általában későn jelentek meg, nem volt elég idő az átgondolt, felkészült bevezetésre. A törvény szabályozása alapján nagy változás volt, hogy megváltozott az iskolába lépés időpontjának szabályozása, melynek következményeképpen több gyermeket engedtünk el most iskolába és ez is okozója a 2013. szeptember 1-jei gyermeklétszám csökkenésnek.

Az év közben adódó feladatokat a szabályozások megjelenése után végrehajtottuk, természetesen a fenntartóval közösen (dokumentációk módosítása, új rendszerű normatíva igénylés, SZMSZ módosítása és a jelenleg folyamatban lévő pedagógiai program módosítása). 

· Kiemelt nevelési feladatunk volt az óvodáskorú gyermekek zenei tevékenységének felmérése, ehhez belső hospitálások szervezése, javaslatok kidolgozása a pedagógiai program módosításához. 
· A környezetmegismerő és környezetvédelmi tevékenységek kiemelt szerepet kaptak ebben az évben, ezért folyamatosan szerveztünk a gyermekek részvételével programokat. (őszi munkák, betakarítás, kirándulások, túrák, portyák). 
Hangsúlyosabb szerepet kaptak a kompetencia alapú óvodai programhoz kapcsolódó környezetvédelmi jeles napok, amelyeket a szülőkkel közösen új szervezési formában valósítottunk meg. (Állatok napja, Föld napja, Madarak, fák napja, stb.)
· Részt vettünk térségi környezetvédelmi vetélkedőn, ahol a Munkácsy úti Óvoda, Kossuth úti Óvoda, és a Május 1. úti Óvoda nagycsoportosai kiemelkedően szerepeltek.
· Testi nevelésünk egységességét és eredményességét mutatja, hogy mindig nagylétszámmal és eredményesen veszünk részt a városi duatlon és futóversenyeken. A kistérség óvodáinak Kunszentmártonban rendezett „Mozdulj!” sportnapján 15 csapat között óvodásaink sikeresen szerepeltek. Mezőhék óvodásai az alacsony gyermeklétszám és a korosztály miatt most nem tudtak ezeken a rendezvényeken indulni.
Mezőhéken óvodásai a Kihívás Napján egész napos sport programokon vettek részt, példát mutatva a falu lakosságának.  
· Vizuális nevelésünk feladata, hogy minél többféle kifejezési móddal, technikával ismertessük meg a gyermekeket a nevelési időben és ezen túl szervezett Játszóházainkban. Ennek eredményeképp több rajzpályázaton vettünk részt sikeresen.
· „Művészet és szabadidő” pályázat megvalósításában nagycsoportos gyermekeink és óvónőink folyamatosan részt vettek, szakkörökben, témaheteken új, számukra ismeretlen technikákkal ismerkedhettek meg. A pályázat kereti n belül szervezett vetélkedőkön mutathatták be az általuk addig tapasztaltakat.
· Ünnepeinket színvonalasan rendeztük meg szülőkkel, külső partnerekkel közösen (Mihály-napi vásár, Mikulás, tavaszi ünnepkör). Intézményünk kidolgozta és megvalósította a Munkácsy úti Óvodában az „Advent az óvodában”, a Kossuth úti Óvodában a „Színes világ” elnevezésű saját innovációt. Az adventi programból és a színes világ elemeiből minden óvoda beépített a saját nevelési tervébe, még gyermek – és családközpontúbbá téve munkájukat. Az adventi programsorozatunkat igyekeztünk az előző évekhez viszonyítva bővíteni, és a már hagyományosan megszokott programokon túl részt vettünk a város által szervezett „Adventi héten” ahol kis műsorok élményeivel gazdagodhattak gyermekeink.
· Hagyományaink ápolása folyamatos és sikeres volt az év folyamán (játszóházak szervezése, ünnepi műsorok a nyugdíjasoknak, intézményi ünnepi programok, kistestvérek napja, pótfarsang az idősekkel). Testvéróvodánkkal a meglévő jó kapcsolatot folyamatosan fenntartottuk, lehetőség szerint bekapcsolódtunk egymás programjaiba. Bővítettük szakmai kapcsolatainkat a kengyeli és a kunszentmártoni óvodákkal is, bevonva őket a Comenius pályázati programunkba.

· „Önkéntes szolgálat egy jobb életért” című pályázaton belül részt vettünk több moblitáson Targovistében, és itthon fogadtuk a hozzánk látogató partnereinket. A pályázattal kapcsolatos feladatainkat (adminisztrációs és munkafeladatokat) folyamatosan végeztük.

· Szakmai, gyermekvédelmi munkánk felelősségteljes ellátásához részt vettünk helyi fórumokon, konferenciákon. Folyamatos volt a munkakapcsolat a Gyermekjóléti és Szociális Szolgáltató Központ munkatársaival, a Polgármesteri Hivatal Népjóléti Irodájával és a Gyámhivatallal.  Személyes segítséget nyújtottak a gondozónők és a gyermekvédelmi felelősök a családok szociális problémáinak megoldásában, a gyermekek érdekeit figyelembe véve.
· Az önkormányzat által kötött kistérségi megállapodás keretében, majd állami feladatellátásban az óvodáskorú gyermekek logopédiai ellátása biztosított volt helyi logopédus alkalmazásával, mely megkönnyítette a kapcsolattartást a szülőkkel, gyermekekkel és az óvónőkkel. 
· Folyamatos volt a pedagógiai szakszolgáltatás egyes feladatainak ellátása is, amelynek keretein belül 2012/2013-as évben az előzetes és beiskolázás előtti iskolaérettségi vizsgálatokat, illetve kontroll vizsgálatokat végeztettünk el, itt helyben. Korrekt, jó munkakapcsolat alakult ki, a feladatellátás további szervezést, munka elosztást kíván a következő nevelési évben is. 
· Alapító Okiratban szereplő feladatunk az SNI-s gyermekek ellátása, (1 fő autista gyermek, 5 beszédfogyatékos gyermek), melyhez külső szakembert kellett biztosítanunk. Ennek költségét terveztük a költségvetésben. A jelenleg folyamatban lévő szakértői vizsgálatok eredményét még nem tudjuk, ha szükségessé válik gyógypedagógus megbízása, akkor intézményünk jelzéssel fog élni az önkormányzat felé.
· Az óvoda és az általános iskola kapcsolatrendszerét a bevált formák alkalmazásával is ápoltuk, de a kompetencia alapú nevelés – oktatás lényegesen szorosabbá, hatékonyabbá tette.

Tavaly augusztus végén először szerveztük meg a Fecske-tábort az első osztályos tanító nénikkel közösen, melynek tapasztalatai nagyon pozitívak voltak. A táborban jól érezte magát, gyermek, tanító, óvónő egyaránt. Megállapítottuk, hogy nagyban megkönnyítettük ezzel a nagycsoportos gyermekek kudarc nélküli iskolakezdését. 

· Közvetett partnereinkkel való kapcsolatunk nagyon jó, az együttműködésünk nagymértékben segíti a színvonalas nevelőmunkánk szervezést, az intézmény működését. 

Meghatározó a Művelődési Központ és Könyvtárral kialakított kapcsolatunk, rendezvények, városi ünnepségek szervezésében segítséget nyújtanak intézményünk dolgozói is. A könyvtárlátogatás hangsúlyosabbá vált óvodai nevelésünkben, a könyvek, az olvasás megszerettetése nagyon jó könyvtári programokkal valósult meg.

· Erősödött a középiskolával való kapcsolatunk, a középiskolások önkéntes munkájának megszervezésével, lebonyolításával, ünnepeken való közös részvétellel, a középiskola által szervezett programokon való részvétellel.

· Kölcsönösen jó kapcsolatot ápolunk a zeneiskolával, különböző cégekkel, civil szervezetekkel.
· A református és a katolikus egyház számára biztosítjuk a hitoktatás lehetőségét, együttműködésünk jó, segítjük egymás programjainak szervezését is.
A következő nevelési év feladatai:
· A nevelési évet megelőző legfontosabb feladatunk, hogy segítsük Mezőhéki Tagóvodánk önálló intézménnyé alakulását, az intézményműködési, szakmai dokumentum minták hatályos jogszabályok biztosításával. Az intézmény vezetésére is többletfeladat hárul, mivel az intézmény dokumentumait is módosítani kell a szétválás miatt.
· Fontos feladatunk lesz a Köznevelési törvény 2013. szeptember 1-től hatályos rendelkezéseinek bevezetése, új óvodai dokumentációk készítése, szerkesztése. Készülnünk kell elsődlegesen a tárgyi feltételek biztosításával, hogy több a 3 év alatti gyermek az intézményben. 

· A következő évek helyi óvodai nevelési irányát a 2012 decemberében elfogadott, módosított Országos Óvodai Nevelési Alapprogram, az ehhez kapcsolódó irányelvek, a most átdolgozásra kerülő helyi óvodai nevelési programunk és a Kompetencia alapú óvodai nevelés működtetése határozza meg. A helyi óvodai nevelési programunkban biztosítjuk a két nevelési gyakorlat további működését, hogy a programcsomag és az intézményünk által megfogalmazott globális cél- és feladatrendszernek megfelelően tudjunk működni és sikerkritériumainkat elérni. A folyamatos nyomon követés biztosított minkét óvodában.
· Továbbra is tudatosan figyeljük az óvodával kapcsolatos pályázatokat, folyamatosan frissítjük azokat a pályázatainkat, amelyek nem nyertek az előzőekben, mint pl. az óvodafejlesztési pályázat.

· Kiemelt nevelési feladatként tervezzük a Külső világ tevékeny megismerésének további fejlesztését, kompetencia alapú bővítését, melyet hatékonyabban közvetítünk a családok felé. (közvetlen környezetünk alaposabb megismerése, környezetvédelem óvodában és otthon, dohányzás elleni program). A szakmai tevékenység összehangoltságának biztosítása az egyéni elképzelések, önálló kísérletezések, innovatív munkák megvalósulásával.
· Fontos szakmai feladatunk, hogy az Országos Óvodai Nevelési Alapprogramnak megfelelően szervezzük és biztosítsuk minden kisgyermek számára a mindennapi testnevelés lehetőségét a pedagógiai programunkba beépítve.

Tapasztalataink szerint a bölcsődés, óvodás gyerekek nagyon keveset mozognak, mozgásuk szinte leszűkül az intézményben szervezett mozgásos tevékenységekre. Kondíciójuk, állóképességük egyre gyengébb, ezért minden szülői értekezleten téma lesz a gyermekek mozgásfejlesztése, a mozgásra való nevelés.
· A módszertani továbbképzéseken szerzett ismeretek átadása a nevelőközösség tagjainak, és hasznosítása a mindennapi óvodai gyakorlati munkában. Ezeket a feladatokat a „Játékvár” munkaközösség szervezi.
· A „Bóbita” munkaközösség a nevelőtestület határozata alapján szeptembertől a mindennapos testnevelést vizsgálja, elméleti és gyakorlati értekezlettel indítva, melyet a bölcsődei gondozónőkel közösen szervezünk.

· Az óvodai alapprogram része a tehetséggondozás. Céljaink között szerepel az új nevelési évben a tehetségek azonosítása, ennek érdekében előadásokon, továbbképzéseken veszünk részt. Lehetőséget biztosítunk ezeknek a gyermekeknek tehetségük kibontakoztatásához, elmaradásaik fejlesztéséhez mozgásban, (ovi-torna, néptánc, zenés mozgás, úszás), vizuális tevékenységekben, zenei fejlesztésben. Lehetőséget biztosítunk a Művelődési Központ által szervezett művészeti programokba való bekapcsolódásra is. 
Az óvodák és a bölcsőde minőségügyi munkája

· Az új köznevelési törvény bevezetésével az óvodák minőségügyi munkája és annak ellenőrzése a törvényi előírásoknak megfelelően átalakult. A tervek szerint központi minősítési rendszert hoznak létre, melynek hatályba lépése a későbbiekben várható.

Az intézményünkben kialakított teljesítményértékelési rendszert - gyakoriságának átgondolásával - továbbra is alkalmazni kívánjuk, mivel ez fontos visszajelzést jelent az alkalmazottaknak elvégzett munkájukról.

· A folyamatszabályozásban meghatározott gyermeki mérés, értékelés rendszerét folytattuk mindhárom korcsoportban. A jogszabályváltozások és tapasztalatok alapján, az egyéni fejlődés nyomon követésének dokumentumán változtatunk és változtattunk, az objektív és összehasonlítható értékek érdekében. 
· Tapasztalataink alapján az intézményünkben kialakított felelősi rendszer jól működik, az adott felelősök odafigyeltek a rájuk bízott területekre, sokkal tudatosabban, szervezettebben végezték a dolgozók munkájukat.
· Folyamatosan és hatékonyan működtetjük a belső hospitálások rendszerét a „Játékvár” és a „Bóbita” munkaközösséggel közösen.

Feladataink:
· Legfontosabb feladatunk, hogy készülünk a köznevelési intézmények várható ellenőrzésére, az óvónők szakmai ellenőrzésére, minősítésére. Ennek érdekében bejelentkeztünk az Országos Oktatás Kutató Intézet előminősítő programjára. Jelentkezésünket visszaigazolták.

· Folyamatosan nyomon követjük a Köznevelési törvény alapján a minőségfejlesztés törvényi változásait.
· A törvény által előírt, de még kialakulatlan ellenőrzés helyett az általunk kidolgozott és bevezetett teljesítményértékelési rendszerünket működtetjük tovább.
· A bölcsőde szakmai programjában és az óvodai pedagógiai programban kiemelt nevelési célok megvalósításával legyen biztosított a bölcsődében a gondozás és nevelés egysége, a kompetencia alapú óvodai programcsomag alapelveinek figyelembevételével az óvodai nevelés sokszínűsége, a gyermekek sokoldalú fejlesztése, az alkalmazható, tapasztaltatásokra épített tudás megszerzése. 
2.2. A bölcsődei nevelés tartalmáról
Bölcsődénk feladata a 3 éven aluli gyermekek napközbeni ellátása, gondozása, testi- szellemi fejlődését elősegítő nevelése. Célja: mindazon családok igényeinek kielégítése, akiknek szükségük van arra, hogy napközben mások gondoskodjanak gyermekeikről.
· A gyermekek bölcsődei felvétele az intézmény felvételi szabályzata alapján történik. Az ellátásban részesülő gyermekek a KENYSZI rendszerben rögzítésre kerülnek, és napi jelentési kötelezettsége van az intézménynek az ellátottakról. Ez alapján részesülünk állami normatív támogatásban.
· A bölcsődei élet megszervezése, a „Bölcsődei nevelés–gondozás szakmai szabályai” - módszertani levél, valamint a Gyvt. alapján történik. Ezek határozzák meg a bölcsőde működésének személyi és tárgyi feltételeit.

Ezt egészíti ki a helyi sajátosságokat figyelembe vevő Szakmai Program. Ebben preferált helyet kap a szülőkkel való kapcsolattartás és a gyermeki játéktevékenység fejlődésének az elősegítése (nagymozgások, finommechanika, stb.).

· A szülőkkel való jó kapcsolattartás érdekében:

· A bölcsődei élet megkezdése előtt otthonukban látogatjuk meg a gyermekeket,

· tájékoztató szülői értekezletet szervezünk, melyen teljes körű tájékoztatást adunk a bölcsődei életről.

· Családi délutánokat szervezünk decemberben és gyermeknapkor.

· Bevonjuk a szülőket az alapítványi bál szervezésébe, lebonyolításába,

· részt vesznek a bölcsőde udvarának, kertjének szépítésében.

· „Bölcsődekóstolgató” – néven nyílt napokat szervezünk, melyen a GYES- en levő anyukák, gyermekeikkel együtt ismerkedhetnek a bölcsődében folyó nevelő-gondozó munkával.

· Ebben az évben április 23-25 között szerveztük meg. A három nap alatt 26 család vett részt a nyílt napokon.
· A játék a gyerekek mindennapi tevékenységéhez tartozik. Anyagi lehetőségeink szűkösek, így ezen a területen hiányosságaink vannak. A csoportszobai játékok „fogyóeszközök”. 

Az udvari játéktevékenységhez nagyon szűkösek a lehetőségeink. A fa mozgásfejlesztők elkorhadtak, tönkrementek. Sem a javításuk, sem a pótlásuk nem történt meg. 

Nincsenek kerékpárok, ami a gyerekek nagymozgását fejleszti, csak az a néhány műanyag motor, amit a szülők vásároltak, ez pedig nem alkalmas a nagymozgások fejlesztésére.

Az udvari játékok pótlása sürgősséget igényel!

· A gyermekeket szakképzett gondozónők látják el. Életkoruk, és tapasztalatuk széles skálán mozog. Kettő szakgondozónő sokéves tapasztalattal rendelkezik, mellettük 3 fiatal kisgyermek gondozó-nevelő, ismerkedik a szakma gyakorlati oldalával. Egy gondozónő óvónői képesítése mellett rendelkezik csecsemő és kisgyermek gondozói végzettséggel.

· Bölcsődénk feladata a 3 éven aluli gyermekek napközbeni ellátása, gondozása, testi- szellemi fejlődését elősegítő nevelése. Célja: mindazon családok igényeinek kielégítése, akiknek szükségük van arra, hogy napközben mások gondoskodjanak gyermekeikről.

· Bölcsődénkben általánossá vált a fokozatos anyás beszoktatás, amely lehetővé teszi a gyermekek számára, hogy az idegen környezettel, a biztonságot jelentő édesanya segítségével ismerkedjenek meg.

A gondozónőnek pedig ez által lehetősége nyílik arra, hogy megfigyelje a gyermek egyéni szokásait, fejlettségi szintjét.

A beszoktatás előtti családlátogatás, és a szülői értekezlet szintén segítik a bölcsőde-szülő között kialakuló közvetlen kapcsolatot, és a gyermek személyre szabott nevelését. 

· A „családos” összejövetelek az érzelmi kötődést, a kiegyensúlyozottságot erősítik.

A gondozónők naponta tájékoztatják a szülőket a gyermekükkel kapcsolatos eseményekről, szükség esetén pedig szívesen adnak tanácsot nevelési,- gondozási problémák megoldásához. Célunk, hogy erősítsük a szülők és gyermekek kompetenciáját.

· Jól szervezett, folyamatos napirend biztosítja a gyermekek számára az állandóságot, az önállósodási törekvések erősödését, a tevékenységek folyamatosságát. A napirend rugalmasan alkalmazkodik az életkori és egyéni igényeikhez, szükségleteikhez, évszakokhoz, otthoni napirendjükhöz, de egyben a csoport igényeit is kielégíti. 

· A házirend a szülő felé közvetíti az intézmény elvárásait a folyamatos, zökkenőmentes működés érdekében.

· Intézményünkben SZMK, és Érdekképviseleti Fórum működik.

Az SZMK segíti a kapcsolattartást a szülők és a bölcsődei dolgozók között. Részt vesz a rendezvények előkészítésében, lebonyolításában.

Az Érdekképviseleti Fórumot 2011. szeptemberben hoztuk létre, a Gyvt. előírásainak megfelelően. Célja: a bölcsődei ellátásban részesülő gyermekek érdekeinek védelme, képviselete, a fenntartó és szülő közötti együttműködés kiszélesítése. A fórum működési szabályait az Érdekképviseleti Fórum Működési Szabályzata tartalmazza.

Jelen nevelési évben – és előzőleg sem, - senki nem élt panaszjoggal egyik fórumhoz sem.

· A bölcsőde működését a Gyvt. szabályozza, így a gyermekvédelem alapvetően hozzátartozik a munkánkhoz. Jelenleg négy kisgyermek részesül gyermekvédelmi kedvezményben, rossz szociális és anyagi körülmények miatt. Velük, és szüleikkel szorosabb kapcsolatot tartunk, figyelemmel kísérjük fejlődésüket, életük alakulását.

· A gyermekek étkezését a bölcsődei főzőkonyhából biztosítjuk. 2013. jan. 1-től a főzőkonyhát a GYSZSZK üzemelteti. 

Az átállás zökkenőmentesen történt. Teljes mértékben biztosított a gyermekek életkorának és a törvényi előírásoknak megfelelő étkeztetés.

· A szakmai munkát a bölcsőde vezetője fogja össze. Szervezi, irányítja a szakmai irányelveknek megfelelően. 

Vezeti, illetve ellenőrzi a bölcsődei élet minden területét. Ezek napi feladatok.

Ezek mellett rendszeresen ellenőrzésekre kerül sor:

· Gondozónők által vezetett dokumentációk (évente három alkalommal),

· megfigyelések – a Szakmai Program megvalósulására irányulnak - a csoportokban évente két alkalommal. A személyi feltételek sajátosságaiból adódóan az egységes nevelési elvek megvalósulását segítik.

· Bölcsőde orvosával a gyermekek fejlődésének figyelemmel kísérése. Részvétel vizsgálatokon, majd konzultáció.

· Főzőkonyhán folyó tevékenység segítése, ellenőrzése. 
· Élelmezésvezetővel való kapcsolattartás.

· Készletek ellenőrzése, megrendelése, feltöltése (raktárkészlet, tárgyi eszközök, stb.).

· Előleg kezelői tevékenység.

· A bölcsőde törvényes működését az ÁNTSZ, és a Megyei Kormányhivatal ellenőrzi. Ebben az évben mind két szerv 1-1 alkalommal tartott szemlét, és nem találtak hiányosságokat. 

Az Állategészségügyi Szerv a főzőkonyhát ellenőrzi, eddig az időpontig még nem járt az intézményben. 

3. Az intézmény gazdálkodásáról

A Játékvár Óvoda és Bölcsődében a 2012/2013-as nevelési évben 5 telephelyen végeztük nevelő és gondozó munkánkat. Működésünk folyamatos, a felmerülő napi problémák, gondok ellenére is zökkenőmentes volt. A 2012/2013-as évben is az ésszerű takarékosság volt a jellemző. Költségvetésünk is ebben a szellemben készült, az egész éves munkánkat is ez motiválta.

Alapvető problémát jelentett, hogy mind az óvodai, mind a bölcsődei feladatellátás államilag alultámogatott. Az óvoda csoportfinanszírozási rendszere nem tudott igazodni a különböző települési adottságokhoz, a gyermekek érdekében történő csoportszervezésekhez, és az óvodákra jellemző év közbeni feltöltődéshez.
2013. január 1 óta megváltozott az óvodai támogatási rendszer. 

Az óvodák tekintetében 

- az óvodapedagógusok és az óvodapedagógusok nevelőmunkáját közvetlenül segítők bértámogatása, 

- óvodaműködtetési támogatás,
- ingyenes és kedvezményes gyermekétkeztetés támogatása 

címen lehet normatívát igényelni, a gyermeklétszám, az óvónői kötelező óraszámok, a közoktatási, illetve köznevelési törvény kötelező létszám meghatározásai alapján.

Az így kiszámított normatív támogatás lényegesen magasabb, mint a csoportalapú finanszírozás volt, de ez a normatíva sem fedezi a béreket teljes mértékben, a dologi kiadásokat pedig szinte egyáltalán nem. A gyermekétkeztetésre kapott támogatás nem intézményünknél, hanem az önkormányzatnál jelenik meg.

A bölcsőde az önkormányzat önként vállalt feladata, elsősorban szociális feladatokat old meg, hiszen a fiatal családok boldogulásához elengedhetetlenül szükséges. A bölcsőde normatív finanszírozása nem változott, sajnos nem a felvett gyermekek létszáma után, hanem a kihasználtság létszáma után számítódik az összeg. Jelenleg a bölcsőde költségvetési részének kb. egyharmadát fedezi az állami hozzájárulás. 

Az önkormányzat az itt dolgozók bérét teljes mértékben biztosította, ezen felül 2012-ben havi 5000 Ft-os étkezési utalványt és 2 alkalommal ajándék utalványt is adhattunk a dolgozóknak.

2013-ban a kötelező bérfejlesztés mellett havi 8000 Ft-os étkezési utalványt és eddig 2 alkalommal ajándék utalványt kaphattak a dolgozók, illetve kifizetésre kerülhet a költségvetésünkbe tervezett kiemelt munkavégzésért járó kereset kiegészítés. Ennek hatása nagyon pozitív a dolgozók körében, hogy minőségi munkájuk elismerésre kerülhetett.

Sokkal nagyobb gondot jelentett és jelent az intézmény működtetéséhez szükséges kiadások tervezése és a fedezetek biztosítása. Évekig a dologi kiadásokon csökkentettünk, annak rovására is, hogy fontos felújítások, karbantartások maradtak el. A dologi kiadások tervezésénél is megindult egy pozitív folyamat. 2012-ben olyan minőségi eszközök beszerzésére is sor kerülhetett, illetve sok berendezést, eszközt pótolhattunk, amelyek fontosak az intézmény működéséhez. 2013-ban a szigorúan tervezett dologi kiadások mellett évek óta először kerülhetett a költségvetésünkbe beruházás, felújítás, mely elengedhetetlenül szükséges a biztonságos működéshez, az épületek állagának megóvásához.
A kiskincstári rendszerrel való együttműködésünk folyamatos, megbízható, ez elengedhetetlen szükséges a pontos, takarékos racionális gazdálkodás megszervezéséhez. 

2012. év végéig szinte napra kész gazdálkodási adatokkal rendelkezett az intézmény, kölcsönösen tájékoztatva egymást. 2013 januárja óta ez a rendszer sokkal nehézkesebben működik, jelenleg sincs napi információnk a gazdálkodásunk helyzetéről. Bízom benne, hogy ha az átszervezések folyamata lezárul, akkor újra hatékonyabb lesz a közös gazdálkodási munka. 

Az alábbi táblázatban bemutatott számok a zárszámadással megegyezők. 
	Megnevezés
	2012.
	2013.

	
	Eredeti
	Módosított
	Teljesített
	Eredeti

	I. Személyi juttatások
	75.244
	80.684
	79.623
	83.674

	II. Munk. terhelő járulék
	19.350
	20.818
	20.697
	21.798

	III. Int. üzemelt. fenn. kiadások
	18.398
	19.608
	17.007
	18.400

	IV.Vás. term. és szolg. ÁFÁ-ja
	
	
	
	

	V. Beszerzés, beruházás
	
	
	
	6.565

	VI. Besz., beruh., felúj.. ÁFÁ-ja
	
	
	
	1.774

	ÖSSZESEN:
	112.992
	121.110
	117.327
	132.211


A nyár folyamán a Mezőhéki Tagóvoda önálló intézménnyé válása miatt többletfeladat hárul a Polgármesteri Hivatal Pénzügyi Irodájára, természetesen intézményünkkel együttműködve. Mindkét önkormányzat, illetve intézményünk célja, hogy a szétválás, elszámolás szakmailag és pénzügyileg zökkenőmentesen, pontosan menjen végbe. 

Tisztelt Képviselő-testület!

Intézményünk első számú közvetett partnere a fenntartó. Az évek során sikerült a martfűi és a mezőhéki képviselő-testülettel és hivatali apparátussal korrekt, hatékony a gyermekek érdekeit szem előtt tartó kapcsolatot kialakítani.

Az önkormányzati törvény értelmében a bölcsődei, óvodai ellátás az önkormányzatok feladatkörében maradt. A változó jogszabályoknak, feladatoknak való megfelelés tovább erősíti a közös gondolkodás, együttműködés szükségességét, fontosságát. 
Ebben bízva, kérem a képviselő-testületet beszámolóm megvitatására és elfogadására, intézményünk további támogatására
Hitvallásunk:
"Osztani magad - hogy így sokasodjál,

kicsikhez hajolni - hogy magasodjál,

hallgatni őket, hogy tudd a világot, 

róluk beszélni, ha szólsz a világhoz."

( Váci Mihály: Eső a homokra)
A beszámolót a Játékvár Óvoda és Bölcsőde nevelőtestülete a 2013. június 18-ai  tanévzáró értekezletén egyhangúlag elfogadta.
Martfű, 2013. június 18.
                                                                                                        Gonda Istvánné

